Dunaszekcső község képviselőtestülete
7/1994.

Jegyzőkönyv
Készült a Dunaszekcső Községi Önkormányzat képviselőtestülete 1994. december 22-én megtartott alakuló üléséről.

Jelen vannak: Hegedűs György polgármester,

Draskovits Pál,

Dr. Schmidt József,

Tóth András,

Harsányi János,

Galambosi László,

Faller János,

Guzsván Lajosné,

Schmidt József,

Szödényi István,

Hetényi Ádám települési képviselők,

Horváth József a választási bizottság elnöke

Draskovits Pál korelnök üdvözli a megjelenteket. Megállapítja, hogy az ülés határozatképes, hiszen mind a 11 fő jelen van. (A polgármester és a német kisebbségi jelöltként mandátumot nyert Hetényi Ádám is tagja a testületnek.) Ezután az ülést megnyitja, majd javaslatot tesz a napirendi pontokra, melyeket a testület vita nélkül elfogadott:
Napirendi pontok:

1.) A választási bizottság elnökének tájékoztatója a dunaszekcsői képviselő- és polgármester választásról

Előadó: Horváth József elnök

2.) A polgármester fizetésének megállapítása

Előadó: Draskovits Pál korelnök

3.) Az alpolgármester és a bizottságok megválasztása

Előadó: Hegedűs György polgármester

4.) Egyebek

Napirend tárgyalása

1.) napirendi pont: Horváth József, a választási bizottság elnöke ismerteti a szavazás eredményét. Dunaszekcsőn a választásra jogosultak száma 1935 fő volt. Ebből 925 fő adta le a szavazatát, ez 47,8%-os arányt jelent. A négy polgármester-jelöltre leadott érvényes szavazatok száma 922 volt, ebből Hegedűs György 653, Szödényi István 177, Witt László 68, Magos János 24 szavazatot kapott.

Összességében megállapítható, hogy a szavazáson való részvétel kisebb volt az 1990-es évinél, akkor a választópolgárok 53,17%-a szavazott.

A választás törvényes volt, az eredmény ellen sem részletében, sem összességében senki nem emelt kifogást.

Ezt követően a települési képviselők a választási bizottság elnöke előtt, illetve a polgármester a képviselőtestület előtt a következő szövegű esküt tette:
„Én… esküszöm, hogy hazámhoz, a Magyar Köztársasághoz, annak népéhez hű leszek, az Alkotmányt és az alkotmányos jogszabályokat megtartom; az állami és szolgálati titkot megőrzöm, megbízatásomhoz híven, pártatlanul, lelkiismeretesen járok el, és legjobb tudásom szerint, minden igyekezetemmel DUNASZEKCSŐ javát szolgálom.”

A választási bizottság elnöke átadta a végleges megbízólevelet a polgármesternek és a képviselőknek. (A választást követő héten már megtörtént a Magyar Közlönyből fénymásolt megbízólevelek ünnepélyes átadása. A végleges megbízólevél a napokban érkezett meg a megyei főjegyzőtől.)

A bizottsági elnöki tájékoztatóhoz kérdés, hozzászólás nem volt, a testület 11 szavazattal 0 ellenében az alábbi határozatot hozta:
28/1994. (XII.22.) Kt. számú határozat
a helyi választásokról

A képviselőtestület a választás helyi lefolyásáról szóló választási bizottsági tájékoztatót tudomásul veszi, a polgármester és a települési képviselők megválasztását törvényesnek mondja ki.

2.) napirendi pont: (A korelnök előterjesztése előtt a polgármester elhagyja az üléstermet.) Draskovits Pál elmondja, hogy Hegedűs György főállású polgármesterként lett megválasztva, a testület hatáskörébe tartozik az illetménye megállapítása.
A polgármesterek jogállásáról szóló törvény szerint a háromezer fő alatti település polgármesterének fizetése a vezetői pótlék nélkül számított miniszteri fizetés 35-50%-áig terjedhet. Ez számokra lefordítva azt jelenti, hogy 134.550 Ft-ból kell kiindulni, az a 100%. Ennek a hatvan %-a 80.730 Ft. Figyelembe kell venni, hogy a jegyző törvényben szabályozott bére január 1-től 63.000 Ft.

A költségvetési koncepció kialakításánál a polgármester illetményét hetvenezer forinttal számoltuk, ezt javasolja megállapítani.

Hozzászólások:

Tóth András: Bármely szervezetnél a munkából kell kiindulni, melyet meg akarunk fizetni. Javasolja, hogy egy új folyamat elindításához – főállású polgármester lévén szó – indokolt a miniszteri fizetés 60%-át, azaz a maximumot megállapítani.
Dr. Schmidt József: Az önkormányzatnál egyelőre nyomott a bérszínvonal, nem biztos, hogy ezt a határozatot meg lehetne védeni a lakosság előtt. Javasolja 75 e Ft megállapítását.

Hetényi Ádám: A törvény a háromezer fő lakosságszámot említi határvonalként. Ezt öt sávra lehet osztani 25%-os intervallumot figyelembe véve. Ennek alapján 55% körüli összeg lenne a reális.
Faller János: Ha most megállapítunk egy összeget, ez marad 4 évig?

Dr. Schmidt József: Nem, mert ha a miniszteri fizetés változik, ezt is változtatni kell.

Faller János: Javasolja a 75 ezer Ft-ot, később térjünk rá vissza, akkor megadhatjuk a maximumot.

Draskovits Pál: Meghatározhatjuk fix összegben, de %-osan is.

Galambosi László: Az ülésre készülve érdeklődött a polgármesteri fizetések után, a környéken 70-80 ezer körül vannak. Javasolja a 75 ezer forintot.

Harsányi János: A maximumot ne adjuk meg, ez menet közben korrigálható, ha jól dolgozik. A jegyzői munkájával elégedett volt, reméli, hogy polgármesterként is megállja a helyét.

Guzsván Lajosné: A 75 ezres javaslatot támogatja, a maximumot még ne adjuk, mert nincs a lakosság szám a háromezer.
Schmidt József: Egyetért azzal, hogy ne a maximális fizetést adjuk, mert ez a testületre nézve sem jó. Fél év múlva visszatérhetünk rá. Ő is a 75 ezret javasolja.

Dr. Schmidt József: Automatizmust kellene megállapítani, hogy ha a miniszteri fizetés emelkedik, emelődjön kérés nélkül.

Hetényi Ádám: Ha 75 ezerben megállapodunk, az ugyanúgy követhető, mint a közalkalmazotti fizetések, legalább egy évet kell várni az újra tárgyalással. Egyébként ha százalékban adjuk meg, a 75 ezer Ft a miniszteri fizetés 55,7%-a, tehát ott tartunk, amit javasolt a sávos beosztásnál.

Több hozzászólás nem volt, a testület 10 szavazattal 0 ellenében az alábbi határozatot hozta:

29/1994. (XII.22.) Kt. számú határozat
a polgármester illetményéről

A képviselőtestület Hegedűs György polgármester illetményét – megválasztásának napjára visszamenőleges hatállyal – az 1994. évi LXIV. tv. 2. szakasza alapján a vezetői pótlék nélkül számított miniszteri illetmény 55,7%-ában állapította meg. Ez jelenleg 75 ezer forint bruttó fizetést jelent.

Ezt követően Draskovits Pál korelnök rövid szünetet rendelt el.

--- szünet ---

A szünet után Hegedűs György most már „beiktatott” polgármesterként átveszi az ülés további vezetését.

A 3. napirendi pont előtt „ugyanebből a székből, de most már egészen más beosztásból” köszönti a képviselőket, és reményét fejezi ki, hogy a tett eskü szerint fog a testület tevékenykedni a következő négy évben, igazán Dunaszekcső érdekében.

Megköszöni – a választási bizottság elnökéhez hasonlóan – a korábbi polgármester, dr. Schmidt József végzett munkáját. Ő nem tűnik el a közéletből, hiszen képviselőként továbbra is jelen lesz az új testületben.

3.) napirendi pont: Hegedűs György elmondja, hogy a helyi önkormányzatokról szóló törvény módosítása szerint a testület saját tagjai közül a polgármester javaslatára, titkos szavazással alpolgármestert választ. A javaslata kialakításánál figyelemmel volt az alpolgármester állandó feladataira, helyi munkahelye legyen, ha szükséges azonnal intézkedni tudjon, és nem árt, ha vezető gyakorlata van.

Mindezeket figyelembe véve – előzetes egyeztetés után – Tóth Andrást javasolja alpolgármesternek.

Felkéri a választási bizottság elnökét, hogy a jelenlévő bizottsági tagokkal együtt, mint szavazatszedő bizottság bonyolítsák le a titkos szavazást.

(A szavazás lebonyolításához a külön helyiség, a zárt urna, az íróeszköz rendelkezésre áll.)

A polgármester megkérdezi, hogy van-e valakinek más javaslata az alpolgármester személyére?

Mivel nem volt más javaslat, Tóth András neve kerül fel a szavazólapra.

A szavazatszedő bizottság elnöke ismerteti a szavazás módját, mely szerint szavazni a jelölt nevének meghagyásával illetve kihúzásával lehet.

A szavazás idejére a polgármester szünetet rendel el.

--- szünet ---

A szavazatszedő bizottság elnökének jelentése után a képviselőtestület meghozza az alábbi határozatot:

30/1994. (XII.22.) Kt. számú határozat
az alpolgármester megválasztásáról

A képviselőtestület a szavazatszedő bizottság elnökének jelentése alapján megállapítja, hogy a község alpolgármestere – a képviselőtestület megbízatásának időtartamára – Tóth András.

A titkos szavazás eredményét tartalmazó jegyzőkönyv e jegyzőkönyv mellékletét képezi.

A bizottságok megválasztása…

Hegedűs György elmondja, hogy a kettőezer fő lakosnál a pénzügyi bizottság megválasztása kötelező, más bizottságokat lehet választani. A hatályban lévő SZMSZ Népjóléti Bizottság választását írja elő a szociális ügyek elbírálására.

Az előkészítés során felmerült még a településfejlesztési bizottság megalakítása is.

Az előzetes egyeztetések során a pénzügyi bizottság tagjainak kiválasztása könnyen ment, nem mondható ez el a Népjóléti Bizottságról. Ebben a kérdésben nincs megegyezés, most az ülés állásfoglalása szükséges.

A vita során az az álláspont alakult ki, hogy a Népjóléti Bizottság képviselő tagjai rotációban, azaz évente egymást váltva vesznek részt a bizottság munkájában.

A településfejlesztési bizottság létrehozását mindenki indokoltnak tartja, a bizottsági tagok megválasztására a szervezeti és működési szabályzat módosítását követően kerül sor.

Az elhangzott véleményeket összefoglalva a polgármester előterjesztette a pénzügyi – illetve a Népjóléti Bizottság összetételére vonatkozó javaslatát.

Az előterjesztés alapján a testület 11 szavazattal 0 ellenében az alábbi határozatot hozta:

31/1994. (XII.22.) Kt. számú határozat
bizottságok létrehozásáról

1./ A képviselőtestület a pénzügyi bizottság tagjává megválasztja Faller János, Guzsván Lajosné, Hetényi Ádám, Dr. Schmidt József, települési képviselőket, 

továbbá Hauk István, Dr. Márton Lázárné, Tóth Árpád helyi lakosokat

2./ A képviselőtestület a Népjóléti Bizottság tagjává megválasztja Draskovits Pál, Galambosi László, Harsányi János települési képviselőket, 

Továbbá Hetényi Ádámné, Sáhó Ernőné helyi lakosokat.
A választások lezárása után Tóth András alpolgármester kért szót. Megköszönte képviselőtársai bizalmát, valamint biztosított mindenkit arról, hogy a testület munkájában mint megválasztott egyik települési képviselő fog tevékenykedni. Az a tény, hogy ő a szövetkezet elnöke, egy új típusú együttműködés alapjait teremtheti meg az önkormányzat és a szövetkezet kapcsolatában.
4.) napirendi pont: Hegedűs György ismerteti Norbert Christoph német állampolgár levelét, melyben a volt napközi otthon bérletére illetve későbbi megvásárlásra tesz ajánlatot. Az épületben motor bukósisak gyártó üzemet szeretne kialakítani. /A téma az újjáválasztott képviselők előtt nem ismeretlen./

A levél tartalmát az ajánlattevő kiegészítette azzal (ezért sürgős a téma tárgyalása), hogy most előre állapítsuk meg az eladási árat,  és a megvásárlásig kifizetett bérleti díjat számítsuk be a vételárba. Elmondása szerint Bonyhádon már működik egy hasonló üzeme.

Ha már nála a szó, elmondja az ezzel kapcsolatos véleményét: ez az épület négy év óta kihasználatlanul áll. A bérleti szerződések lejártak illetve felbontották. Az iskola nem tervezi a hasznosítását. A vállalkozó munkahelyet teremtene, tehát indokolt a bérbe adása, majd az esetleges eladása. Az viszont, hogy a vételárba számítson bele az addig kifizetett bérleti díj, elfogadhatatlan kérés.
Hozzászólások:

Faller János: Nem biztos, hogy az önkormányzat vagyontárgyait el kellene adni.

Tóth András: A vagyontárgyaknál mindig azt kell vizsgálni, hogy gazdaságosan hasznosítható-e. Ha a fenntartása, felújítása többe kerülne, mint amennyit ésszerűen rá lehet költeni, indokolt az eladása is.

Dr. Schmidt József: Tudni kell az épületről, hogy nincs önálló áramellátása, a vállalkozónak kell a saját költségén bevezetni az áramot, ami kb. háromszázezer forint. Ilyen költséget pedig csak az vállal, aki saját magának ruház be. Ő sem ért egyet a bérleti díj beszámításával.

Galambosi László: Figyelembe kell venni, hogy a napközi konyhája van a szomszédban, mennyi egészségre káros anyagot bocsát ki az üzem.

Harsányi János: Ha Bonyhádon már működik hasonló üzem, információkat kell szerezni róla.

Hetényi Ádám és Schmidt József: Az épület állaga olyan, hogy a felújítása nagyon sokba kerülne. Hasznos célra indokolt a hasznosítása, akár bérbe adással, akár eladással. Kössük ahhoz a feltételhez az eladást, hogy a vállalkozó előzetesen szerezze be az ÁNTSZ és a Környezetvédelmi felügyelőség nyilatkozatát az üzem működésének engedélyezéséről.

Guzsván Lajosné: A közelmúltban volt az épületben az iskolások papírgyűjtése, akkor látta és tapasztalta a felújításra szoruló állapotokat.

Több hozzászólás nem volt, a testület az alábbi – egyhangú – határozatot hozta:

32/1994. (XII.22.) Kt. számú határozat
a volt napközi hasznosításáról

A képviselőtestület felhatalmazza a polgármestert, hogy tárgyalásokat folytasson a volt napközi épületének hasznosításáról az ajánlatot tevő külföldi állampolgárral. A tárgyaláson azt az álláspontot képviselje, hogy az épület bérbe adható, két év múlva ki is adható, de az addig kifizetett bérleti díj nem vonható le a vételárból.

A bérleti szerződés illetve az adásvételi előszerződés megkötése akkor lehetséges, ha a vállalkozó bizonyítja, hogy az üzem létesítéséhez szükséges szakhatósági engedélyeket beszerezte, vagy az illetékes szakhatóságok nyilatkoztak a termelés megkezdésének engedélyezéséről.
Határidő: 1995. január 30.

Felelős: Hegedűs György polgármester

Hetényi Ádám felveti, hogy érdemes lenne elgondolkodni a képviselői tiszteletdíj fizetéséről. Mivel a „tehetséggondozás” alapítványunk tőkéje igén kevés kamatot hoz, a képviselők a kapott tiszteletdíjat felajánlhatják az alapítvány javára.
Hozzászólások:

Faller János: Havi háromezer Ft-tal kiszámította, hogy kb. 550 ezer forinttal nőhetne az alapítvány tőkéje.

Dr. Schmidt József, Draskovits Pál, Szödényi István, Guzsván Lajosné, Tóth András elveti még a gondolati felvetést is, ismerve a falu, a választópolgárok ezzel kapcsolatos véleményét.

Harsányi János sem állapítana meg tiszteletdíjat, de a hivatkozási alap rossz: nem lehet mindig arra hivatkozni, hogy mit szól a falu, hiszen nagyon sok olyan döntés születik majd a következő négy évben, ami nem fog mindenkinek tetszeni. Aki mindig erre gondol, vagy erre hivatkozik, miért indult a választásokon?!

Dr. Schmidt József: az alapítvány alaptőkéjét az önkormányzat közvetlenül is felemelheti a költségvetésében.

Hetényi Ádám: Nem érti, hogy ha ez ilyen egyszerű, akkor miért nem jutott eddig senkinek eszébe?!

Hegedűs György: Az elhangzott vélemények alapján a tiszteletdíj fizetése elvetődött. A költségvetés készítésekor illetve tárgyalásakor visszatérünk rá.

Faller János: A takarékszövetkezet melletti telefonfülke sötétben nem kap megvilágítást, közvilágítási lámpát kellene mellé helyezni.

Hetényi Ádám: A telefonvezeték nyomvonalának helyreállításakor nagyobb figyelmet fordítson a hivatal az átvételre, mint a gázvezeték-építésnél tette.
Tóth András: 1992 óta a külterületi utak önkormányzati tulajdonban vannak. Ezt nem azzal a céllal mondja, hogy önkormányzati pénzből kellene helyrehozni. A szövetkezet az utakat megjavítja, a régieket visszaállítja, csupán az a kérése, hogy az útmenti fák kivágásakor a hivatal követelje meg az ágak, nyesedékek eltávolítását, eltakarítását.

Hegedűs György: A telefonfülke valóban nincs este és éjszaka megvilágítva. A jövő évi tervezésnél közvilágítási lámpa elhelyezését megrendeljük. A nyomvonal helyreállítását figyelemmel kísértük eddig is, megjegyzéseinket, kéréseinket a kivitelező eddig teljesítette.

A gázvezeték a tsz. beruházása volt, a helyreállításnál, a műszaki átadásnál a hivatalt rendszerint meg sem hívták.

A favágások utáni rendteremtés igénye jogos, az ezzel foglalkozó ügyintéző már elküldte a felszólításokat az ágak eltávolításáról.

Több tárgy nem volt, a kissé hosszúra nyúlt alakuló ülést a polgármester berekesztette mindenkinek kellemes ünnepeket kívánva.

Kmf.


Hegedűs György
Tóth András


Polgármester
alpolgármester

Megjegyzés

A Dunaszekcsői Önkormányzat képviselőtestülete 1994. december 22-én megtartott ülésének jegyzőkönyvéhez:

Az önkormányzat korábbi jegyzője,  Hegedűs György lett a község polgármestere. Ezért az alakuló ülés időpontjában a jegyzői állás betöltetlen, a jegyzőkönyv aláírása tehát nem felel meg a törvényi követelményeknek.

A jegyzőkönyvet a polgármester mellett az alpolgármester írta alá.

Dunaszekcső, 1995. január 4.
